Lada besar

Cili besar, cabai merah, lada besar atau lada merah ialah sejenis tumbuhan yang buahnya banyak digunakan dalam masakan rakyat Malaysia.

Ciri-ciri botani
Ia adalah tumbuhan renek sederhana besar dengan ketinggian boleh mencecah 1 m. Batang separa berkayu, berbuku-buku, percabangan terbuka, batang muda berbulu halus, berwarna hijau. Daun tunggal, sederhana besar, bertangkai panjang, berbentuk bulat telur dengan hujung meruncing, tepi daun rata. Bunga tunggal, sederhana besar, berbentuk bintang, berwarna putih, keluar dari celah ketiak daun. Buahnya tirus memanjang, kulit licin berkilat, berwarna hijau ketika muda dan bertukar merah apabila masak. Buah menghala ke bawah. terdapat banyak biji yang mana biji muda berwarna kuning dan bertukar coklat apabila telah matang, bentuk bulat pipih.

Khasiat
Buah cili kaya dengan vitamin A, B, B kompleks dan C, protein, karbohidrat, karotin. Ia juga terkandung banyak mineral seperti zat besi, kalsium, fosforus, kalium dan natrium. Semakin tinggi kandungan capsaicin, maka semakin pedas cili tersebut. Capsaicin bertindak sebagai agen pelindung melawan penyakit ulser peptik serta agen penghalang kepada kimia-kimia karsinogen yang boleh mengakibatkan penyakit kanser.

Ia dikatakan boleh melancarkan perjalanan darah, mengatasi masalah sakit kerongkong dan mencegah berlakunya penyakit darah beku thrombosis.

Rujukan

Kategori:Solanaceae
Kategori:Tanaman hiasan
Kategori:Sambal
Kategori:Ulam
Kategori:Cili